Source: http://www.bihon.ro/cinci-handbalisti-noi-la-echipa-csm-oradea/news-20100818-02270423
Timestamp: 2018-03-17 14:02:58+00:00

Document:
Cinci handbalişti noi la echipa CSM Oradea - BIHON
Cinci handbalişti noi la echipa CSM Oradea
18. august 2010 12:41
Vulpe, Tcaciuc, R. Farcaş, I. Farcaş şi Amihăiesei se antrenează de ieri cu echipa orădeană.
Acţiunea de întărire a lotului echipei de handbal masculin CSM Oradea, atât de aşteptată şi amânată în repetate rânduri, are şanse să se înfăptuiască acum, în ceasul al doisprezecelea. După ce a renunţat la transferarea unor jucători consacraţi, dar care ar fi costat prea mult, clubul orădean s-a orientat spre jucători tineri, de perspectivă. Începând de ieri, trei componenţi ai lotului naţional de tineret se pregătesc cu lotul CSM Oradea. Este vorba de fraţii gemeni Răzvan şi Ionuţ Farcaş şi Silvian Amihăeiesei, veniţi de la Rom Cri Braşov, în postura de jucători liberi de contract. În afara lor, au mai venit alţi doi jucători: Alexandru Vulpe (de la UCM Reşiţa), inter stânga, în vârstă de 20 de ani şi Ioan Marius Tcaciuc (de la U Bucovina Suceava), pivot, în vârstă de 26 de ani.
Legitimarea lui Tcaciuc, fără îndoială cel mai experimentat jucător dintre noii sosiţi, cu vechi state de serviciu în Liga Naţională, este însă incertă. „Am promis că vin la Oradea şi am dorit să mă ţin de cuvânt. Nu ştiu însă deocamdată dacă voi semna cu CSM Oradea, pentru că totul depinde de unele răspunsuri pe care le voi primi legate de alte oferte pe care le am. Oricum, dacă ele nu se vor concretiza, Oradea rămâne prima mea opţiune”, ne-a declarat Tcaciuc. Fraţii Farcaş, Amihăiesei şi Vulpe s-au înţeles deja cu conducerea CSM Oradea şi urmează să semneze cât de curând contracte cu clubul. În afara acestora, mai este aşteptat încă un internaţional de tineret, Ionuţ Cântec, care ar fi dispus şi el să joace la Oradea. Venirea sa este însă posibilă doar dacă va deveni şi el jucător liber de contract.
„Dacă vom reuşi legitimarea acestor tineri jucători, putem să ne gândim la închegarea unei echipe de perspectivă. Vom avea un lot alcătuit aproape în exclusivitate din jucători dornici de afirmare, de a se impune în Liga Naţională”, afirmă Sebastian Tudor, care este la rândul său cel mai tânăr antrenor din prima divizie.
Taguri: csm oradea, handbal masculin, rom cri brasov
“Galop de sănătate” la Sighişoara
Vor să-şi reia seria victoriilor
CSM Digi se menţine pe locul 2

References: CSM 
 CSM 
 CSM 
 CSM 
 CSM 
 CSM 
 csm 

CSM